**Itt a madáretetés ideje!**



**A havas téli hetek beköszöntével elérkezik a madáretetés szezonja. Különösen a kis testű énekesmadaraknak életmentő is lehet az emberektől kapott táplálék. Fontos, hogy aki etetésre adja a fejét, az felelősséggel, egész télen keresztül folytassa is.**

Több száz madárfaj él Magyarországon, s ezeknek csak egy kisebb része kerekedik fel ősszel és költözik melegebb, táplálékban gazdagabb tájakra. A többiek nálunk igyekeznek átvészelni a telet. Sőt, vannak olyan fajok is, amelyek még északabbról költöznek hozzánk telelni. Ilyen például a fenyőpinty, a csonttollú vagy az élénk narancssárga tollazatáról felismerhető süvöltő.

A madarak többsége egy átlagos telet emberi segítség nélkül is át tud vészelni, de **az etetés nagy könnyebbséget jelent számukra és jóval kevesebben pusztulnak el** közülük. Az etető köré sereglő madarak megfigyelése pedig nem csak jó szórakozás, de a természetről is sokat megtudhatunk.

[Így fejlődnek „ezek a mai gyerekek”](https://babafalva.hu/igy-fejlodnek-ezek-a-mai-gyerekek/)

hirdetés

**Néhány alapszabály a madáretetéshez**

Fontos azonban néhány alapszabályt betartani, ha belefogunk az etetésbe. A Somogy megyei állami erdőket gondozó SEFAG Zrt. szakembereinek első számú tanácsa, hogy

* **aki november-decemberben belekezd az etetésbe, az folyamatosan, legalább a tartós fagyok elmúltáig folytassa is azt.** A gyakran csak néhány tíz gramm tömegű állatok akár egy nap alatt is elpusztulhatnak, ha nem találnak a közelben más táplálékot.
* Magas tápanyagtartalmú, a madarak számára **könnyen emészthető eleségeket használjunk.** A SEFAG erdészei három kategóriát javasolnak. Olajos magvakat, elsősorban **napraforgót vagy kölest, de akár diót, tökmagot, mogyoró**t is kihelyezhetünk, viszont fontos, hogy NE pörkölt és sózott, hanem nyers formában. Sok madárfaj szereti az **állati zsiradékot:** nem sózott vagy kifőzött szalonnát, faggyút, vajat, hájat vagy a boltokban is kapható ún. cinkegolyót. A harmadik kategória pedig a **gyümölcsök**, például alma vagy körte. Ezeket feltűzhetjük a fák, bokrok ágaira, de megfelelő helyen a földre is szórhatjuk.
* **Soha ne adjunk a madaraknak kenyérmorzsát, chipset vagy hasonlókat.** Ezek ugyanis hamar megsavanyodnak és akár végzetes hasmenést is okozhatnak az állatoknak.
* Az eleséget kihelyezhetjük a **talajra szórva, tálcán**, ablakra szerelt, oszlopra erősített vagy faágról lógó, külön erre a célra készített **madáretetőkben**. A helyválasztáskor gondoljunk arra is, hogy a ragadozók, például **a macskák ne érhessék e**l egykönnyen.
* A táplálék mellé tegyünk **egy tálcában vizet** és ne feledkezzünk meg a rendszeres takarításról sem.

Ha odafigyelünk rájuk, az énekesmadarak egész télen meghálálják a gondoskodást.

[**Erről a témáról még az *Ökoszemlélet* rovatunkban olvashatsz többet!**](https://babafalva.hu/rovat/eletmod/okoszemlelet/)

Írta:

[Babafalva](https://babafalva.hu/author/eva/)

-

2018. január 3.